Ogres novada pašvaldības saistošo noteikumu Nr. \_/2025

“Par reklāmas un reklāmas objektu izvietošanas kārtību

Ogres novadā” paskaidrojuma raksts

|  |  |
| --- | --- |
| **Paskaidrojuma raksta sadaļas** | Norādāmā informācija |
| 1. Mērķis un nepieciešamības pamatojums | Saistošo noteikumu (turpmāk – Noteikumi) izdošanas mērķis ir veidot mūsdienīgu, harmonisku publisko ārtelpu, nosakot reklāmu un izkārtņu izvietošanas­, izmantošanas kārtību un ekspluatācijas prasības publiskās vietās vai vietās, kas vērstas pret publisku vietu Ogres novada pašvaldības administratīvajā teritorijā.Ar Noteikumu 3. punktā esošo jēdzienu “ilgstoša stāvēšana” saprotama mobilo reklāmas objektu, piemēram, piekabju ar reklāmām novietošana stāvēšanai uz ilgu laiku, kas pārsniedz 60 minūtes, faktiski aizņemot to kā pastāvīgu atrašanās vietu. Galvenā pazīme, kas norāda uz ilgstošu stāvēšanu, ir objekta nepārvietošana. Tas ilgi stāv vienā un tajā pašā vietā vai funkcionē kā reklāmas objekts. Objekts netiek izmantots kā transporta līdzeklis vai pārvietošanas iekārta, bet tikai kā reklāmas objekts.Noteikumi paredz, ka reklāmas objektos nedrīkst izmantot atsaites, atsvarus un pamatu balstus, jo to izmantošana nelabvēlīgu laika apstākļu ietekmē (stiprs lietus, vējš) var radīt bīstamību cilvēku veselībai, satiksmes un apkārtējās vides drošībai. Tehniski nepareizi izvietota reklāma vai reklāmas objekts var traucēt gājēju kustībai un aizsegt redzamību autobraucējiem. Nestabili pagaidu balsti var radīt neestētisku iespaidu un disharmonēt pilsētvidē.Reklāmas likuma 7. panta trešā daļa noteic, ka pašvaldībai, ievērojot šā likuma un citu normatīvo aktu noteikumus reklāmas jomā, ir tiesības izdot saistošos noteikumus par reklāmas izvietošanu publiskās vietās un vietās, kas vērstas pret publisku vietu, paredzot ierobežojumus reklāmas izmēram, veidam, gaismas un skaņas efektiem atbilstoši videi, ēku un būvju arhitektūrai, kā arī nosakot vietas, kurās aizliegta atsevišķu preču, preču grupu vai pakalpojumu reklāmas izplatīšana.Ministru kabineta 2012. gada 30. oktobra noteikumu Nr. 732 “Kārtība, kādā saņemama atļauja reklāmas izvietošanai publiskās vietās vai vietās, kas vērstas pret publisku vietu” 28. punktā noteikts, ka pašvaldība ir tiesīga savā administratīvajā teritorijā izvietot afišu stabus un stendus. Pašvaldība saistošajos noteikumos nosaka afišu stabu un stendu izmantošanas kārtībuAtbilstoši Pašvaldību likuma 45. panta otrās daļas 4. punktam ar saistošajiem noteikumiem tiek noteikti administratīvie sodi - brīdinājums vai naudas sods par saistošo noteikumu pārkāpšanu, lai mazinātu reklāmas objektu izvietošanu neatbilstoši pašvaldības reklāmas vai reklāmas objekta izvietošanas atļaujai vai bez pašvaldības atļaujas un nodevas samaksas, lai veicinātu reklāmas izvietošanas principu ievērošanu un reklāmas uzturēšanu tehniski drošā un vizuāli labā stāvoklī, kā arī nodrošinātu reklāmas objektu demontāžu. Piemērojamā soda apmērs tiks diferencēts atkarībā no pārkāpuma un nodarītā kaitējuma smaguma, ko izvērtēs Pašvaldības administratīvā komisija. Nosakot administratīvā soda veidu un mēru, administratīvā komisija ņems vērā izdarītā pārkāpuma raksturu, pie atbildības saucamās personas personību (juridiskajai personai- reputāciju), mantisko stāvokli, pārkāpuma izdarīšanas apstākļus, atbildību mīkstinošos un pastiprinošos apstākļus. Administratīvais sods paredzēts ar mērķi atturēt Noteikumos minētās personas no pārkāpumu izdarīšanas, aizstāvēt pārējo iedzīvotāju tiesības dzīvot sakoptā, tīrā un drošā vidē. Noteikumu izdošanas mērķis nav administratīvi sodīt pēc iespējas vairāk personu, bet gan nodrošināt drošu, mūsdienīgu un harmonisku publisko vidi.Administratīvās atbildības likuma 115. panta pirmās daļas 22. punkts un trešā daļa nosaka, ka administratīvā pārkāpuma procesu ir tiesīgas veikt arī pašvaldības administratīvās komisijas.Pašvaldības administratīvā komisija ir pašvaldības izveidota koleģiāla institūcija ar speciālām zināšanām administratīvo pārkāpumu procesā, un viens no komisijas uzdevumiem ir izskatīt administratīvā pārkāpuma lietas par pašvaldības saistošo noteikumu pārkāpumiem.Kompetenču sadalījums noteikts, ņemot vērā, ka pašvaldībā ir izveidota administratīvā komisija, kuras pamatuzdevums ir administratīvā pārkāpuma lietu par pašvaldības saistošo noteikumu pārkāpumiem izskatīšana. Tāpat ņemta vērā pašvaldības policijas un pašvaldības amatpersonu darba noslodze, kā arī nepieciešamās speciālās zināšanas par administratīvā pārkāpuma lietas izskatīšanu, tai skaitā soda noteikšanu, kas var nebūt pietiekošas pašvaldības amatpersonām. |
| 2. Fiskālā ietekme uz pašvaldības budžetu | Tā kā Noteikumi paredz arī administratīvo atbildību par Noteikumu neievērošanu, budžetā var rasties ieņēmumi no Noteikumos paredzētajiem administratīvajiem sodiem. Ieņēmumi par reklāmas vai reklāmas objektu izvietošanu pašvaldības nodevas veidā precīzi nav prognozējami.Lai nodrošinātu Noteikumu izpildi, nav nepieciešams veidot jaunu institūciju vai jaunas darba vietas. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci  | Sociālā ietekme – Noteikumi palīdzēs veidot harmoniski attīstītu Ogres novada vidi, saglabāt Ogres novada kultūrvidi un nodrošināt Ogres novada raksturīgās arhitektūras un vides saglabāšanu.Nav tiešas ietekmes uz iedzīvotāju veselību, bet ar saistošajiem noteikumiem tiek nodrošinātas iedzīvotāju tiesības un intereses dzīvot sakārtotā un labvēlīgā vidē.Noteikumi neierobežo uzņēmējdarbības aktivitātes un konkurenci, savukārt tiesiski sakārtota reklāmu, reklāmas objektu ar piesaisti zemei vai bez tās, afišu u.c. reklāmas objektu izvietošanas kārtība uzņēmējdarbību var veicināt.Noteikumi pozitīvi ietekmē brīvu un godīgu konkurenci, nodrošina vienlīdzīgas iespējas pakalpojumu un preču reklāmai un informācijas paušanai attiecībā uz saistīto pakalpojumu un preču pieejamību. |
| 4. Ietekme uz administratīvajām procedūrām un to izmaksām  | Reklāmas vai reklāmas objektu izvietošanas projektus izskatīs Ogres novada pašvaldības Centrālās administrācijas Ogres novada Būvvaldes speciālisti, bet reklāmas vai reklāmas objektu izvietošanas projektus saskaņos un atļaujas reklāmas izvietošanai izdos Ogres novada pašvaldības izpilddirektors vai izpilddirektora vietniece.Līdzšinējā kārtība atļauju izsniegšanā un nodevas maksāšanā netiek mainīta.Nav paredzētas papildus administratīvo procedūru izmaksas.Noteikumu izpildes nodrošināšanai nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. Nav plānotas administratīvo procedūru izmaksas.Noteikumi tiks publicēti oficiālajā izdevumā "Latvijas Vēstnesis". Noteikumi tiks publicēti pašvaldības informatīvajā izdevumā un oficiālajā pašvaldības tīmekļvietnē, vienlaikus nodrošinot atbilstību oficiālajai publikācijai norādot atsauci uz oficiālo publikāciju atbilstoši Pašvaldību likuma 47. panta astotajai daļai.Jautājumu un neskaidrību gadījumā par Noteikumu piemērošanu iedzīvotāji var vērsties Ogres novada pašvaldībā.Kontrolēt saistošo noteikumu izpildi, sastādīt administratīvā pārkāpuma protokolus atbilstoši savai kompetencei ir tiesīgas Ogres novada pašvaldības policijas amatpersonas.Administratīvā pārkāpuma lietu izskata Ogres novada domes Administratīvā komisija, kuras lēmumu var pārsūdzēt rajona (pilsētas) tiesā. |
| 5. Ietekme uz pašvaldības funkcijām un cilvēkresursiem  | Tiek nodrošināta Pašvaldības funkcija noteikt reklāmu, īslaicīgu reklāmu, reklāmas objektu ar piesaisti zemei vai bez tās, tīkla reklāmas, mobilās reklāmas, gaismas projekcijas, transparentu, afišu, plakātu, pilonu, sludinājumu, informatīvo materiālu izvietošanu, uzturēšanu un citu neminētu reklāmu vai reklāmas objektu un izkārtņu izvietošanas kārtību publiskās vietās vai vietās, kas vērstas pret publiskām vietām, izvietošanas ierobežojumus, ekspluatācijas, grafiskā dizaina maiņas saskaņošanas kārtību, demontāžas kārtību, reklāmas izvietošanas atļaujas saņemšanas kārtību un administratīvo atbildību par saistošo noteikumu neievērošanu Ogres novada administratīvajā teritorijā.Pašvaldības funkciju izpilde neradīs papildu administratīvo slogu pašvaldības esošajiem cilvēkresursiem.Papildu cilvēkresursu iesaiste saistošo noteikumu īstenošanā netiek paredzēta, jaunas pašvaldības funkcijas netiek radītas, esošo institūciju kompetence netiek paplašināta. |
| 6. Informācija par izpildes nodrošināšanu  | Atļauju izsniegšanu nodrošinās Ogres novada pašvaldības centrālās administrācijas Ogres novada Būvvaldes speciālisti.Administratīvā pārkāpuma procesu par saistošajos noteikumos minētajiem pārkāpumiem līdz administratīvā pārkāpuma lietas izskatīšanai veiks Ogres novada pašvaldības policija. Administratīvā pārkāpuma lietu izskatīs Ogres novada pašvaldības izveidotā administratīvā komisija.  |
| 7. Prasību un izmaksu samērīgums pret ieguvumiem, ko sniedz mērķa sasniegšana  | Noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir piemēroti leģitīmā mērķa sasniegšanai un tās rīcība ir atbilstoša. |
| 8. Izstrādes gaitā veiktās konsultācijas ar privātpersonām un institūcijām  | Saskaņā ar Pašvaldību likuma 46. panta trešo daļu saistošonoteikumu projekts un tam pievienotais paskaidrojuma raksts tiks publicēts pašvaldības oficiālajā tīmekļvietnē sabiedrības viedokļa noskaidrošanai. |

Domes priekšsēdētājs E. Helmanis